Vrou sterf, 2 mans beseer in botsingDie ongelukstoneel. Foto: ER24 ŉ Vrou is dood en twee mans beseer toe ŉ motor Saterdagaand in Carletonville van agter teen ŉ ander motor gebots het. Russel Meiring, woordvoerder van ER24, het gesê paramedici van ER24 het saam met die provinsiale nooddienste net voor 23:00 by die toneel aangekom. Daar het hulle een voertuig langs die pad in die veld gevind, terwyl die tweede voertuig in die pad tot stilstand gekom het. “By nadere ondersoek het paramedici ŉ man en ŉ vrou in die een voertuig gevind, terwyl ŉ tweede man in die ander voertuig was. Al drie pasiënte is uit die voertuie gehaal en ondersoek. Daar is gevind dat die vrou en een van die mans in ŉ kritieke toestand was, terwyl die tweede man matige beserings opgedoen het,” het Meiring gesê. Hy het gesê al drie beseerdes is op die toneel behandel en na nabygeleë hospitale gehaas. Die vrou het by haar aankoms by die hospitaal aan haar beserings beswyk. Die oorsaak van die ongeluk word ondersoek.